
DĖL LIETUVOS RESPUBLIKOS ENERGETIKOS MINISTERIJOS ĮSTEIGIMO IR VYRIAUSYBĖS ĮSTATYMO 29 STRAIPSNIO PAPILDYMO IR PAKEITIMO ĮSTATYMO PROJEKTO

Projekto rengimą paskatinusios priežastys
Lietuvos Respublikos energetikos ministerijos įsteigimo ir Vyriausybės įstatymo 29 straipsnio papildymo ir pakeitimo įstatymo projektas (toliau – Įstatymo projektas) parengtas siekiant efektyviau įgyvendinti penkioliktosios Vyriausybės veiklos programoje, kuriai Seimas pritarė 2008 m. gruodžio 9 d., nurodytus Lietuvos Respublikos prioritetus bei keliamus uždavinius energetikos sektoriuje.

Parengto projekto tikslai ir uždaviniai
Parengto Įstatymo projekto tikslas įsteigti Lietuvos Respublikos energetikos ministeriją (toliau vadinama – Energetikos ministerija), siekiant užtikrinti efektyvų Lietuvos energetikos sektoriaus valdymą. 
Energetikos ministerija sieks užtikrinti Lietuvos ateities energetikai keliamų uždavinių įgyvendinimą, siekdama, kad Lietuvos energetika taptų modernios ekonomikos sudėtine dalimi. Bus siekiama patikimai ir saugiai aprūpinti energija visas ūkio šakas, kurios pajėgumai ne tik užtikrintų visišką ir nepertraukiamą Lietuvos ūkio ir vartotojų aprūpinimą energija, bet ir sudarytų galimybę konkurencingomis kainomis eksportuoti energiją į užsienio rinkas, nekeliant grėsmės aplinkai, sudarant palankias sąlygas tolesnei šalies pažangai. 
Energetikos ministerija sieks užtikrinti Lietuvos energetikos sistemos integravimą į Europos Sąjungos energetines sistemas, susiejant su Vakarų Europos ir Skandinavijos šalių sistemomis. Numatys energijos mainų galimybes su Rytų energetikos sistemomis. Sieks gebėjimo konkuruoti atviroje tarptautinėje energijos rinkoje užsitikrinant panašų kaip ir kitų Europos Sąjungos šalių energetinį saugumą. 
Energetikos ministerija koordinuos, kad būtų suderinti energetikos sektoriai, besiremiantys moderniausiomis technologijomis, sudarantys tinkamas prielaidas tolesnei visuomenės raidai ir sparčiam ekonomikos augimui, naudojantys kiek galima įvairesnius pirminės energijos šaltinius.
Energetikos ministerija sieks sukurti galimybes ir numatyti priemones, kaip veiksmingai neutralizuoti ar kompensuoti dėl priklausomybės nuo energijos tiekimo iš Rusijos atsirandančias grėsmes ar mažinti jų keliamą žalą, kartu panaudojant visus priimtinus būdus tai priklausomybei sumažinti. 
Energetikos ministerija, atsižvelgiant į pastarojo laikotarpio pasaulinių energetikos tendencijų permainas, globalios klimato kaitos sukeliamas problemas ir to įtaką ilgalaikei pasaulinei energetikos perspektyvai, vykdys aiškią Lietuvos nuostatą remti branduolinės energetikos tęstinumą Lietuvoje bei pastarojo laikotarpio Europos Sąjungos valstybių narių bei Europos Komisijos iniciatyvas dėl Europos Sąjungos energetikos politikos ir išliekančią Lietuvos priklausomybę nuo tiekiamų iš Rusijos energetinių išteklių. Sieks išplėsti Lietuvos bei kitų Baltijos šalių ir Lenkijos partnerystei energetikos srityje. 
Energetikos ministerija efektyviau koordinuos bei kontroliuos Lietuvos ir Lenkijos ar Baltijos valstybių regiono energetinės infrastruktūros projektus. 
Galimos neigiamos priimto įstatymo pasekmės ir kokių priemonių reikėtų imtis, kad tokių pasekmių būtų išvengta
Priėmus teikiamą Įstatymo projektą, neigiamų pasekmių nenumatoma.

Kokią įtaką įstatymas turės kriminogeninei situacijai, korupcijai
Įstatymas neturės įtakos kriminogeninei situacijai ir korupcijos mastui.

Kaip įstatymo įgyvendinimas atsilieps verslo sąlygoms ir jo plėtrai
Tikimasi, kad Įstatymo projekto įgyvendinimas turės teigiamą įtaką užtikrinant energetikos sektoriui keliamų uždavinių vykdymą. 

Įstatymo inkorporavimas į teisinę sistemą

Lietuvos Respublikos Seimo teisės aktai, kuriuos būtina keisti:

Lietuvos Respublikos energetikos įstatymas.
Lietuvos Respublikos elektros energetikos įstatymas.
Lietuvos Respublikos šilumos ūkio įstatymas
Lietuvos Respublikos branduolinės energijos įstatymas.
Lietuvos Respublikos radioaktyviųjų atliekų tvarkymo įstatymas.
Lietuvos Respublikos valstybės įmonės Ignalinos atominės elektrinės eksploatavimo nutraukimo fondo įstatymas.
Lietuvos Respublikos gamtinių dujų įstatymas.
Lietuvos Respublikos naftos produktų ir naftos valstybės atsargų įstatymas.
Lietuvos Respublikos biokuro, biodegalų ir bioalyvų įstatymas.

Lietuvos Respublikos Vyriausybės teisės aktai, kuriuos būtina pakeisti ar priimti naujus:
Vyriausybės 1998 m. sausio 27 d. nutarimo Nr. 103 „Dėl veiklos branduolinėje energetikoje licencijavimo nuostatų patvirtinimo“.
Vyriausybės 1998 m. liepos 23 d. nutarimas Nr.921 „Dėl Lietuvos Respublikos ūkio ministerijos nuostatų patvirtinimo“.
Vyriausybės 1999 m. gruodžio 27 d. nutarimas Nr. 1487 „Dėl įgaliojimų suteikimo steigti valstybės įmonę radioaktyviųjų atliekų tvarkymo agentūrą ir parengti bei patvirtinti teisės aktus Lietuvos Respublikos radioaktyviųjų atliekų tvarkymo įstatymui įgyvendinti suteikimo“.
Vyriausybės 2001 m. vasario 22 d. nutarimas Nr. 200 „Dėl įgaliojimų suteikimo įgyvendinant Lietuvos Respublikos valstybės rezervo įstatymą“.
Vyriausybės 2001 m. gruodžio 5 d. nutarimas Nr. 1474 „Dėl teisės aktų, būtinų Lietuvos Respublikos elektros energetikos įstatymui įgyvendinti, patvirtinimo“. 
Vyriausybės  2002 m. gruodžio 5 d. nutarimas Nr. 1901 “Dėl Naftos produktų ir naftos valstybės atsargų sudarymo, tvarkymo, kaupimo ir kontrolės taisyklių bei minimalių naftos produktų kiekių patvirtinimo“.
Vyriausybės  2002 m. spalio 3 d. nutarimas Nr. 1551 „Dėl Lietuvos Respublikos naftos produktų ir naftos valstybės atsargų įstatymo nuostatų įgyvendinimo „.
Vyriausybės  2003 m. sausio 13 d. nutarimas Nr. 12 „Dėl vartotojų aprūpinimo energija ir (ar) energijos ištekliais esant ekstremaliai energetikos padėčiai tvarkos patvirtinimo“.
Vyriausybės  2003 m. gegužės 8 d. nutarimas Nr. 573 „Dėl valstybės įmonės Ignalinos atominės elektrinės pirmojo ir antrojo blokų galutinio sustabdymo pasekmių įveikimo krypčių patvirtinimo“.
Vyriausybės  2003 m. liepos 25 d. nutarimas  Nr. 982 „Dėl teisės aktų, būtinų Lietuvos Respublikos šilumos ūkio įstatymui įgyvendinti, patvirtinimo“.
Vyriausybės 2003 m. rugsėjo 9 d. nutarimas Nr. 1136 „Dėl Ignalinos atominės elektrinės eksploatavimo nutraukimo koordinavimo komisijos sudarymo“.
Vyriausybės  2003 m. gruodžio 19 d. nutarimas Nr. 1641 „Dėl didžiausio leistino valstybės tarnautojų ir darbuotojų, dirbančių pagal darbo sutartis ir gaunančių darbo užmokestį iš valstybės biudžeto ir valstybės pinigų fondų , pareigybių skaičiaus patvirtinimo“.
Vyriausybės  2004 m. rugpjūčio 26 d. nutarimas Nr. 1056 „Dėl Biokuro gamybos ir naudojimo skatinimo 2004–2010 metais programos patvirtinimo”. 
Vyriausybės  2005 m. vasario 2 d. nutarimas Nr. 117 „Dėl valstybės įmonės Ignalinos atominės elektrinės pirmojo ir antrojo blokų eksploatavimo nutraukimo programos patvirtinimo“.
Vyriausybės  2006 m. gegužės 11 d. nutarimas Nr. 443 „Dėl Nacionalinės energijos vartojimo efektyvumo didinimo 2006-2010 metų programos patvirtinimo“.
Vyriausybės 2007 m. liepos 11 d. nutarimas Nr. 725 „Dėl įgaliojimų suteikimo įgyvendinant Lietuvos Respublikos gamtinių dujų įstatymą“.
Vyriausybės  2007 m. gruodžio 5 d. nutarimas Nr. 1304 „Dėl gamtinių dujų perdavimo, skirstymo, laikymo, skystinimo ir tiekimo licencijavimo taisyklių patvirtinimo“.
Vyriausybės  2007 m. gruodžio 5 d. nutarimas Nr. 1290 „Dėl 2007-2013 metų Ignalinos programos įgyvendinimo Lietuvoje“.
Vyriausybės  2007 m. gruodžio 27 d. nutarimas Nr. 1442 „Dėl Nacionalinės energetikos strategijos įgyvendinimo 2008-2012 metų plano patvirtinimo“.
Vyriausybės  2008 m. sausio 23 d. nutarimas Nr. 114 „Dėl strateginių veiklos planų“.
Vyriausybės  2008 m. vasario 20 d. nutarimas Nr. 131 „Dėl komiteto sudarymo“.
Vyriausybės  2008 m. vasario 26 d. nutarimas Nr. 163 „Dėl gamtinių dujų tiekimo saugumo užtikrinimo priemonių aprašo patvirtinimo“.
Vyriausybės  2008 m. gegužės 19 d. nutarimas Nr. 479 „Dėl Valstybei nuosavybės teise priklausančių LEO LT, AB suteikiamų teisių įgyvendinimo tvarkos aprašo patvirtinimo“. 
Vyriausybės  2008 m. rugsėjo 3 d. nutarimo Nr. 860 „Dėl radioaktyviųjų atliekų tvarkymo strategijos patvirtinimo“.
Vyriausybės nutarimas dėl Lietuvos Respublikos energetikos ministerijos nuostatų patvirtinimo.
Vyriausybės nutarimas dėl valstybės įmonės Energetikos agentūros, valstybės įmonės Radioaktyviųjų atliekų tvarkymo agentūros, valstybės įmonės Ignalinos atominės elektrinės, valstybės įmonės „Visagino statybininkas“, valstybės įmonės „Visagino energija“, valstybės įmonės Lietuvos naftos produktų agentūros, Valstybinės energetikos inspekcijos prie Ūkio ministerijos steigėjo funkcijų perdavimo.
LRV nutarimas dėl viešosios įstaigos Ignalinos atominės elektrinės regiono plėtros agentūros turtinių ir neturtinių teisių įgyvendinimo.
LRV nutarimas dėl uždarosios akcinės bendrovės „Mažeikių nafta“, akcinės bendrovės „Klaipėdos nafta“, akcinės bendrovės „Lietuvos elektrinė“, akcinės bendrovės „Lietuvos energija“, LEO LT, AB, uždarosios akcinės bendrovės „Visagino energetikos remontas“, uždarosios akcinės bendrovės „Visagino transporto centras“, uždarosios akcinės bendrovės „Visagino poligrafija“ akcininko teisių ir pareigų įgyvendinimo.
Be to įsigaliojus Įstatymui bus būtina parengti kai kurių ūkio ministro įsakymų pakeitimus. 

Projekto atitinka Europos žmogaus teisių ir pagrindinių laisvių apsaugos konvencijos nuostatoms bei Europos Sąjungos dokumentams
Įstatymo projektas neprieštarauja Europos žmogaus teisių ir pagrindinių laisvių apsaugos konvencijos nuostatoms ir atitinka Europos Sąjungos dokumentus.

Projekto įgyvendinimas 
Lietuvos Respublikos Vyriausybė ar jos įgaliota institucija turės parengti šiam Įstatymui įgyvendinti būtinus teisės aktus. Visų pirma reikalinga parengti ir patvirtinti Lietuvos Respublikos energetikos ministerijos nuostatus.
Priėmus teikiamą Įstatymo projektą reikės pakeisti galiojančius teisės aktus, kurie reglamentuoja Lietuvos Respublikos ūkio ministerijos reguliavimo sričiai priskirtas energetikos sektoriaus funkcijas, taip pat tuos Vyriausybės nutarimus, kurių keitimo ar pildymo būtinybė bus nustatyta rengiant įstatymą įgyvendinančius teisės aktus.

Kiek biudžeto lėšų pareikalaus ar leis sutaupyti įstatymo įgyvendinimas 
Lėšų Energetikos ministerijai įsteigti iš valstybės biudžeto nereikės.


Reikšminiai žodžiai, kurių reikia šiam projektui įtraukti į kompiuterinę paieškos sistemą, įskaitant reikšminius žodžius pagal Europos Sąjungos terminų žodyną Eurovoc
Reikšminiai įstatymo projekto žodžiai: „Energetikos“ „ministerija“ .

